एनपीजीए म्याच-प्ले : साविक विजेता दिनेश क्वाटरफाइनलमा
सूर्य नेपाल एनपीजीए म्याच–प्लेको पहिलो दिन डिफेन्डिङ च्याम्पियन दिनेश प्रजापति क्वाटरफाइनल पुगेका छन् । तर, दोस्रो वरीयताका नीरज तामाङ भने पहिलो चरणबाटै बाहिरिए ।
काठमाडौँ — सूर्य नेपाल एनपीजीए म्याच–प्लेको पहिलो दिन डिफेन्डिङ च्याम्पियन दिनेश प्रजापति क्वाटरफाइनल पुगेका छन् । तर, दोस्रो वरीयताका नीरज तामाङ भने पहिलो चरणबाटै बाहिरिए । दिनेशसँगै पहिलो वरीयताका भुवन नगरकोटी, चौथोका जयराम श्रेष्ठ, पाँचौंका सञ्जय लामा, छैटौंका रवि खड्का, सातौंका रामे मगर, नवौंका भुवन रोक्का र १५ औं वरीयताका प्रदीपकुमार लामा पहिलो चरणको खेल जितेर क्वाटरफाइनलमा पुगेका छन् ।रोयल नेपाल गल्फ क्लबमा म्याच प्ले फरम्याटमा भएको प्रतियोगितामा डिफेन्डिङ च्याम्पियन तथा तेस्रो वरीयताका दिनेशले अनुभवी गल्फर तोरणविक्रम शाहीलाई १८ औं होलमा हराए । उनले क्वाटरफाइनलमा छैटौं वरीयताका रवि खड्कासँग प्रतिस्पर्धा गर्नेछन् । रविले ११ औं वरीयताका रमेश अधिकारीलाई ३/२ ले हराए ।पहिलो वरीयताका भुवनले १६ औं वरीयताका रामकृष्ण श्रेष्ठलाई ५/४ ले हराए । भुवनले क्वाटरफाइनलमा नवौं वरीयताका भुवन रोक्कासँग खेल्नेछन् । भुवन रोक्काले भने आठौं वरीयताका धन थापालाई १८ औं होलमा हराए ।नीरज तामाङ भने अप्रत्याशित रूपमा पहिलो चरणबाटै बाहिरिए । धरानका प्रो नीरजलाई १५ औं वरीयताका प्रदीपकुमार लामाले कडा दिँदै १८औं होलमा हराए । प्रदीपले सातौं वरीयताका रामे मगरविरुद्ध खेल्नेछन् । भेट्रान प्रो रामे मगरले १०औं वरीयताका सूर्यप्रसाद शर्मालाई ४/३ ले हराए ।चौथो वरीयताका जयरामले सबैभन्दा सहज जित पाउ । उनले १३ औं वरीयताका दीपक मगरलाई ७/६ ले हराए । जयरामले पाँचौं वरीयताका सञ्जय लामाविरुद्ध खेल्नेछन् । सञ्जयले १२ औं वरीयताका शिवराम पौडेललाई ५/३ को नतिजामा हराए ।सूर्य नेपालको सिजनको दोस्रो यो प्रतियोगितामा गत सिजन‌ अर्डर अफ मेरिटमा पर्न सफल उत्कृष्ट १६ खेलाडीले खेल्न पाउने नियम छ ।